Per Clausen (EL), 2010-05-18:
Jeg kan forstå på den debat, vi har her i dag, at der fra ordførerne for regeringspartiernes side og fra ministerens side udtrykkes stor glæde over, at kommunerne prioriterer det her område.
Der er stor glæde over, at kommunerne bruger penge.
Man kan spørge sig selv, hvad der er gået galt, siden den glæde tilsyneladende ikke har bredt sig til finansministeren, der har brugt hele dagen i dag på at skælde ud på kommunerne, fordi de har brugt for mange penge.
Og her er vi måske ved et af kerneproblemerne, nemlig at hvis vi ikke gør noget i forhold til det her område nu, kan det godt være, at vi har nogle problemer allerede nu med for høj brugerbetaling og med, at staten betaler en meget lille andel af de udgifter, der er, men i de kommende år risikerer vi jo, hvis den nuværende regering fortsætter, at kommunernes økonomi kommer under et meget, meget massivt pres.
Så kan man stille sig selv det spørgsmål, om kommunerne også i den situation vil være i stand til at opretholde en prioritering af musikskolerne.
Jeg synes også, det er helt fantastisk, at man skal høre på, hvordan den nuværende regering mener at være dem, der er bærere af den økonomiske ansvarlighed.
I 2007, lige før valget, gennemførte man skattenedsættelser på 10 mia. kr., som ikke var finansieret af andet end det såkaldte økonomiske råderum.
I dag må man vel konstatere, at det økonomiske råderum ikke var der.
Det var i hvert fald væk, da man skulle bruge det.
Og det er jo lige så sikkert, at de skattelettelser, som er kommet til udbetaling i år, og som kommer til udbetaling næste år, heller ikke er finansierede.
Så kan det godt være, man har en plan om, at de bliver finansieret en gang, men pointen er, at de ikke er det nu.
Det er jo en af forklaringerne på, at regeringen – og nu også Dansk Folkeparti, har jeg i dag forstået – har travlt med umiddelbare nedskæringer på de statslige og kommunale budgetter de kommende 2 år.
Det er jo, fordi man har givet nogle skattelettelser, der først på længere sigt for en lille dels vedkommende bliver finansieret.
Så det er jo sådan en kommentar til al den der økonomisnak, hvor man må sige, at den økonomisk vanskelige situation, vi befinder os i, helt klart er selvpåført.
Så kan man spørge: Er musikskoler et vigtigt emne?
Ja, det har der jo sådan set ikke været nogen der ikke har sagt i dag, og det er selvfølgelig den positive historie, for det er jo klart, at musikskoler ikke bare spiller en rolle, i forhold til at der skal være lige adgang for mennesker, som gerne vil spille musik – at både de med et stort og de med et mindre talent skal have mulighed for at spille musik – men at det også er, fordi musik har vist sig at være berigende både kulturelt, indholdsmæssigt og underholdningsmæssigt for masser af mennesker, og at det også forholder sig sådan, at musik faktisk er en af de måder, hvorpå man kan øge den indlæringsevne og de indlæringsmuligheder, der findes hos mange børn.
Så der er altså ikke nogen tvivl om, at investeringen på musikområdet er vigtig.
Det er vel også derfor, at det er lykkedes for kommunerne at opretholde et rimelig højt niveau på det her område.
Men jeg vil nu godt tillade mig at stille det spørgsmål, om vi kan være sikre på, at den mulighed bliver bevaret i de kommende år, hvis det er sådan, at det, der er Venstres og De Konservatives politik i forhold til kommunernes økonomiske muligheder næste år og næste år igen, bliver det, der slår igennem.
Så man må vel sige, at hvis udgangspunktet var, at den statslige refusion skulle dække omkring 25 pct., og man nu er nede på 14 pct., er der vel sådan set ikke noget mærkeligt i, at der kan være et ønske om at løfte tilskuddet.
Og jeg deler sådan set også fru Bente Dahls synspunkt om, at hvis man nu foretog en sammenligning med, hvordan musikskoler fungerer og har udviklet sig i andre nordiske lande, kunne man måske godt blive en lille smule mere beskedne i selvrosen og selvbegejstringen – det gælder både her i Folketinget og i kommunerne.
Så jeg tror sådan set, der er god brug for det løft, der bliver lagt op til i det forslag, der kommer fra Socialdemokraterne, så det vil vi meget gerne støtte.